Virallinen lehti nro C 118 , 29/04/1999 s. 0075



KIRJALLINEN KYSYMYS E-2438/98 esittäjä(t): Alexandros Alavanos (GUE/NGL) komissiolle (30. heinäkuuta 1998) Aihe: Toimintaohjelman "Terveys ja sosiaalihuolto" eteneminen Kreikalle suunnattuun toiseen yhteisön tukikehykseen sisältyy toimintaohjelma "Terveys ja sosiaalihuolto", jonka kokonaisbudjetti on 339 miljoonaa ecua ja jolla pyritään vähentämään alueellista eriarvoisuutta ja lisäämään Kreikan terveydenhoito- ja sosiaalihuoltojärjestelmän tehokkuutta. Ohjelmaan sisältyvät seuraavat alaohjelmat: 1. terveys, 2. sosiaalihuolto, 3. henkilöstöresurssit ja 4. tekninen apu. Kun otetaan huomioon, että alaohjelmia on toteutettu vuodesta 1994 lähtien, komissiolta kysytään: 1. Mikä on alaohjelmille varatun rahoituksen käyttöönoton aste? 2. Mikäli käyttöönotossa on ilmennyt viivytyksiä, mitkä ovat tärkeimmät syyt niihin kunkin alaohjelman kohdalla? 3. Tehtiinkö Kreikalle suunnatun toisen yhteisön tukikehyksen viimeisen tarkistamisen yhteydessä tätä ohjelmaa koskevia leikkauksia ja jos tehtiin, minkä suuruisia ja mitä toimia ne koskevat? Komission jäsenen Monika Wulf-Mathiesinkomission puolesta antama vastaus (9. lokakuuta 1998) 1. Toimintaohjelman "Terveys ja sosiaalihuolto" määrärahojen käyttöaste vuoden 1998 alkupuoliskolla oli seuraavanlainen: - Ohjelman kokonaiskustannukset: 339,02 milj. ecua - Kokonaiskustannukset 31.12.1998 asti: 224,20 milj. ecua - komission maksusitoumukset: 60,29 milj. ecua - komission suorittamat maksut: 49,51 milj. ecua - Kreikan viranomaisten antamat kustannusselvitykset yhteensä 30.11.1997 mennessä: 30,00 milj. ecua Huomattavaa edistystä lienee odotettavissa vuoden kolmen viimeisen kuukauden aikana, koska kuluilla on taipumus kasautua tälle jaksolle. 2. Määrärahojen käyttöönoton viivästymisen syyt ovat seuraavat: - alaohjelma 1 "Terveys": huomattava osa tämän alaohjelman talousarviosta koskee alueellisten toimintaohjelmien piirissä rakennettujen sairaaloiden varustelua. Koska varusteet asennetaan viimeiseksi vasta rakennusten valmistuttua, nämä kulut toteutuvat vasta ohjelmakauden lopulla. - alaohjelma 2 "Sosiaalihuolto": rahoitettavat hankkeet ovat luonteeltaan uutta luovia ja edellyttävät institutionaalisia toimia, joiden toteutuminen on juuri loppusuoralla. - alaohjelma 3 "Henkilöresurssit": toimeenpano aloitettiin lokakuussa 1997, kun toimintaohjelmaan kuuluvien koulutushankkeiden osalta oli ensin toteutettu erityinen hallinnointi-, seuranta- ja arviointijärjestelmä. Kyseinen ministeriö ennakoi, että kaikki määrärahat on otettu käyttöön vuoden 1999 loppuun mennessä. - alaohjelma 4 "Tekninen apu": määrärahojen valtaosa (80 %) menee toimintaohjelman arvioijan palkkaukseen, jonka kanssa sopimus allekirjoitettiin heinäkuussa 1997, sekä tiedotuskonsultin palkkaukseen, jota koskeva valintamenettely on meneillään. 3. Yhteisön tukikehystä käsittelevän seurantakomitean viimeisimmässä kokouksessa 21. heinäkuuta 1998 päätettiin drakman vaihtokurssissa ecuun nähden tapahtuneiden muutosten huomioon ottamiseksi suoritettujen tarkistusten jälkeen, että ohjelman kokonaiskustannukset ovatkin 315,98 eikä 339,02 miljoonaa ecua. Tämän muutoksen vahvistamismenettely on tekeillä. Kuitenkin arvioidaan, että nykyinen drakmamääräinen talousarvio kattaa kaikille hankkeille ennakoidut kulut, joten hankkeiden määrä ja ohjelman rahoitusosuus säilyvät ennallaan.